ΚΑΝΟΝΙΣΜΟΣ (ΕΟΚ) αριθ. 1402/93 ΤΗΣ ΕΠΙΤΡΟΠΗΣ της 8ης Ιουνίου 1993 περί τροποποιήσεως του κανονισμού (ΕΟΚ) αριθ. 2561/90 με τον οποίο καθορίζονται ορισμένες διατάξεις εφαρμογής του κανονισμού (ΕΟΚ) αριθ. 2503/88 του Συμβουλίου για την τελωνειακή αποταμίευση

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2503/88 του Συμβουλίου της 25ης Ιουλίου 1988 για την τελωνειακή αποταμίευση (1), και ιδίως το άρθρο 28,

Εκτιμώντας:

ότι ο κανονισμός (ΕΟΚ) αριθ. 2561/90 της Επιτροπής (2), όπως τροποποιήθηκε τελευταία από τον κανονισμό (ΕΟΚ) αριθ. 965/93 (3), θεσπίζει ορισμένες διατάξεις του κανονισμού (ΕΟΚ) αριθ. 2503/88-

ότι το άρθρο 22 παράγραφος 2 στοιχείο β) του κανονισμού (ΕΟΚ) αριθ. 3719/88 της Επιτροπής της 16ης Νοεμβρίου 1988 περί κοινών τρόπων εφαρμογής του καθεστώτος πιστοποιητικών εισαγωγής, εξαγωγής και προκαθορισμού για τα γεωργικά προϊόντα (4), όπως τροποποιήθηκε τελευταία από τον κανονισμό (ΕΟΚ) αριθ. 2101/92 (5), προβλέπει την προσκόμιση του πιστοποιητικού εξαγωγής ή προκαθορισμού κατά την υποβολή ορισμένων τελωνειακών διασαφήσεων-

ότι η διάταξη αυτή θα πρέπει να ερμηνευθεί με την έννοια ότι δεν απαιτείται η προσκόμιση του εν λόγω πιστοποιητικού κατά τη στιγμή της υποβολής της διασάφησης εξαγωγής των εμπορευμάτων με προχρηματοδότηση, εφόσον το πιστοποιητικό αυτό έχει ήδη προσκομισθεί κατά την υπαγωγή των εμπορευμάτων σε καθεστώς της αποταμίευσης σύμφωνα με το άρθρο 5 του κανονισμού (ΕΟΚ) αριθ. 565/80 του Συμβουλίου της 4ης Μαρτίου 1980 περί της προπληρωμής των επιστροφών κατά την εξαγωγή για τα γεωργικά προϊόντα (6), όπως τροποποιήθηκε από τον κανονισμό (ΕΟΚ) αριθ. 2026/83 (7)-

ότι, στον κανονισμό (ΕΟΚ) αριθ. 2561/90 καθορίζονται οι πρακτικές λεπτομέρειες εφαρμογής της διαδικασίας υπαγωγής σε καθεστώς τελωνειακής αποταμίευσης και της εν συνεχεία εξαγωγής των εμπορευμάτων με προχρηματοδότηση- ότι το άρθρο 57 παράγραφος 4 δεύτερο εδάφιο του προαναφερθέντος κανονισμού προβλέπει την υποχρέωση επισύναψης του πιστοποιητικού εξαγωγής ή προκαθορισμού κατά την υπαγωγή των εμπορευμάτων σε καθεστώς τελωνειακής αποταμίευσης και ότι το άρθρο 1 παράγραφος 3 δεύτερο εδάφιο προβλέπει την ίδια υποχρέωση κατά την εξαγωγή- ότι το άρθρο 61 θα πρέπει να προσαρμοσθεί στην ανωτέρω ερμηνεία του άρθρου 22 του κανονισμού (ΕΟΚ) αριθ. 3719/88-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακής Αποταμίευσης και Ελεύθερης Ζώνης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 61 παράγραφος 3 δεύτερο εδάφιο του κανονισμού (ΕΟΚ) αριθ. 2561/90, οι όροι ", και ιδίως το πιστοποιητικό εξαγωγής και προκαθορισμού που αναφέρεται στον κανονισμό (ΕΟΚ) αριθ. 3719/88" διαγράφονται.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 8 Ιουνίου 1993.

Για την Επιτροπή

Christiane SCRIVENER

Μέλος της Επιτροπής

(1) ΕΕ αριθ. L 225 της 15. 8. 1988, σ. 1.

(2) ΕΕ αριθ. L 246 της 10. 9. 1990, σ. 1.

(3) ΕΕ αριθ. L 98 της 24. 4. 1993, σ. 24.

(4) ΕΕ αριθ. L 331 της 2. 12. 1988, σ. 1.

(5) ΕΕ αριθ. L 210 της 25. 7. 1992, σ. 18.

(6) ΕΕ αριθ. L 62 της 7. 3. 1980, σ. 5.

(7) ΕΕ αριθ. L 199 της 22. 7. 1983, σ. 12.